Omar tror King ville vært United-stjerne uten skadene
Det er barndomskompisen Omar Elabdellaoui (23) helt sikker på. King var bare 17 år da han debuterte for Manchester United i ligacupkampen mot Wolverhampton 23. september 2009. Les også: King slettet bilde som bekreftet Bournemouth-overgangSir Alex Ferguson hadde stor tro på Romsås-gutten, men en lang rekke skader gjorde at det ble med den ene kampen. - Han har alt en fotballspiller trenger, men har vært veldig uheldig med skader. Alle vet hvor vanskelig det blir når du ikke får spilt og trent. En stor klubb venter ikke på deg når det finnes mange andre gode spillere, sier Omar Elabdellaoui til VG. - Tror du han hadde slått gjennom i Manchester United hvis han hadde sluppet skadene? - Ja, det tror jeg. Det har jeg alltid sagt. Jeg tror virkelig det. - Fordi? - Fordi han har alt en toppspiss trenger. Fart, styrke, bra med ballen. Han var på rett vei, men var uheldige med skadene, svarer 23-åringen, som vokste opp på Ila i Oslo. Sammen med den en måned yngre King spilte de fotball sammen på diverse fotballøkker på Oslos østkant fra 8-9-årsalderen. - Han var mye mer stjerne, et mye større talent enn det jeg var da jeg var yngre. Han var rask, stor, sterk og bra med ballen. Han har alltid vært stjerne, ikke bare nå, sier Omar Elabdellaoui og gliser.Selv vil ikke Joshua King ta for store ord i munnen, men han tror også selv at han ikke hadde spilt i Championship de siste årene hvis han hadde fått vært mer skadefri. - Jeg kan stå her å si at jeg hadde spilt for hvem som helst hvis jeg hadde sluppet skadene, men hvem vet, sier den nyblivne Bournemouth-spilleren. - Hva hadde skjedd uten skadene? - Jeg vet ikke om jeg hadde spilt for United eller noen andre. Jeg liker egentlig ikke å se meg tilbake. Skadene kunne jeg ikke gjøre noe med i den tiden. Jeg var ganske ung, vokste fort og slet med voksesmerter. Det lå i kortene at jeg kom til å slite med skader i den alderen. Men jeg hadde vært litt lenger foran enn jeg har vært de siste to årene. Jeg hadde nok vært en Premier League -spiller, sier King. Men den tidligere Vålerenga-spilleren innrømmer: - De siste årene i Blackburn er det en del skader jeg kanskje kunne klart å holde meg unna. - Hvordan da? - Jeg vil ikke kommentere det. Jeg vet selv. Det holder.På lørdagens pressekonferanse la Per-Mathias Høgmo et visst press på at den norske landslagsspissen må gjøre alt han kan for å holde seg skadefri i tiden som kommer. - Han må klare å utvikle den delen av det fysiske slik at han ikke får skader. Det er helt avgjørende for hans videre karriere. Han må være ekstremt til stede i hverdagen for å drive skadeforebyggende arbeid, sier landslagssjefen til VG. Joshua King mener han også fortjener kredibilitet for å ha kjempet seg tilbake etter de utallige skadene. - Jeg kjenner ingen som har vært så mye skadet som meg og alltid kommet tilbake. Det var spillere i United som ble skadet og som ikke har klubb i dag. Av alle de jeg spilte med var jeg kanskje den som var mest skadet. Likevel klarte jeg å spille i Championship, og har nå fått en klubb i Premier League (Bournemouth). Mentaliteten er ikke noe problem for meg. Jeg synes jeg er ganske sterk på det området. Det har jeg fått fra faren min, sier spissen med norsk mor og gambisk far. - Jeg gjør alltid det jeg skal, spiser sunt og legger meg tidlig. Men jeg må være smartere når jeg føler ting. Ikke presse meg - fordi jeg er så glad i å spille fotball. For da må jeg plutselig være ute i to måneder, tillegger han.
Uten så mye skader ville Joshua King (23) i dag vært superstjerne i Manchester United.